Gerda verbeter Comrades-rekord! | Maroela Media
Gerda Steyn (Foto: Comrades-marathon/Twitter)
Gerda Steyn verdien tekkies van goud!
Dié 29-jarige drawwer het die eerste vroue-atleet in die geskiedenis van die Comrades-marathon geword om uitmergelende op-wedloop, van Durban na Pietermaritzburg, in minder as ses ure kaf te draf. Sy was Sondag die eerste vrou oor die wenstreep in ’n rekordtyd van 05:58:53.
Dit is meer as 10 minute vinniger as die vorige rekord van Elena Nurgalieva wat in 2004 in ‘n tyd van 6:09:23 oor die eindstreep gejaag het. Nurgalieva en haar identiesetweelingsussie Olesya het by die Comrades-marathon en Twee Oseane-marathon gedomineer tussen 2003 en 2014.
Steyn het vroeër vanjaar die rekordtyd van die Twee Oseane-marathon net-net misgeloop. Maar nadat sy verlede jaar tweede by die Comrades geëindig het, wou sy waarskynlik daardie ekstra petrol in haar tenk vir dié ultramarathon spaar. En goeiste, haar spaarwerk het vir hoë-oktaanaksie gesorg!
Sy het vooraf aan Maroela Media gesê dat sy nie omgee of sy op of af moet hardloop nie – die afstand bly immers dieselfde. “My voorbereiding vir die op-wedloop verskil net effens omdat dit meer krag vereis. Die feit bly egter staan dat al twee weergawes van die Comrades bulterig is en die stryd is tussen my en die afstand, ongeag die rigting waarin ek moet hardloop. Jy kan egter vooraf oefen en beplan soos wat jy wil, maar 70% van die Comrades hardloop jy in jou kop,” het sy gesê.
Edward Mothibi was die eerste man oor die eindstreep en het die 94ste weergawe van die gewilde (en moordende) Comrades-marathon gewen. Dit was boonop net sy tweede Comrades-probeerslag. Hy het die afstand in ŉ tyd van 5:31:33 afgelê, nie eens ’n minuut vinniger as Bongmusa Mthembu in die tweede plek nie. Klik hier om meer te lees.
Hier is die top-10 vroue:
Gerda Steyn (Suid-Afrika) (5:58:53)
Alexandra Morozova (Rusland) (6:17:40)
Caitriona Jennings (Ierland) (6:24:12)
Ann Ashworth (Suid-Afrika) (6:27:15)
Dominika Stelmach (Pole) (6:34:58)
Jenna Challenor (Suid-Afrika) (6:35:18)
Aigul Mingazova (Oekraïne) (6:43:56)
Charne Bosman (Suid-Afrika) (6:49:39)
Catrin Jones (Kanada) (6:52:44)
Mary Khourie (Suid-Afrika) (6:55:27)
Baie, baie geluk Gerda voorwaar ‘n prestasie !
Baie baie geluk Gerda.
Jip … op of af … die afstand bly dieselfde??
Ek het nie probleem met die afstand nie.
You go girl! Fantasties – wat ‘n prestasie!